3000 ga yaqin toshbaqaning O‘zbekistondan chiqarib ketilishiga yo‘l qo‘yilmadi

Hayvonot va o‘simlik dunyosini asrash va ulardan oqilona foydalanish bo‘yicha respublika davlat inspeksiyasi (Davbionazorat) chegara va bojxona organlari xodimlari bilan birgalikda mart—aprel oylarida O‘rta Osiyo toshbaqalari(Testudo (Agrionemys) horsfieldii)ni noqonuniy ravishda O‘zbekiston hududidan tashqariga chiqarib, boshqa joyga yuborish bo‘yicha bir nechta urinishlarga chek qo‘ydi. Bu haqda Tabiatni muhofaza qilish davlat qo‘mitasiga tayanib, “Gazeta.uz” xabar berdi.

Tezkor tadbirlar davomida jami 2949 ta noyob toshbaqa musodara qilindi. Ularning barchasi ushbu turni saqlash uchun zarur sharoitlarga ega maxsus qo‘riqxonaga topshirildi.
Fanlar akademiyasi tavsiyalariga ko‘ra, qutqarilgan toshbaqalarning bir qismi tabiiy yashash muhitiga qo‘yib yuboriladi.